Sonja Mikkelsen (S), 1998-04-16:
Jeg vil starte med at understrege, at for mig at se er der
ikke tale om egentlige problemer i metroprojektet, og derfor kan jeg sådan set heller ikke se noget behov for en uvildig undersøgelse af projektet.
Selv om jeg må afvise forslaget om en uvildig undersøgelse, er jeg dog samtidig af den opfattelse, at der er behov for en række initiativer med henblik på at skabe størst mulig åbenhed om projektet.
Først vil jeg kort redegøre for projektets øjeblikkelige status med særlig vægt på de emner, som bl.a. medierne har sat fokus på, og som fru Margrete Auken også var inde på i sin indledning.
Der har således været fokuseret en del på især sikkerheden i den kommende metro, og desuden har de økonomiske forhold været omtalt.
Trafikministeriet godkendte på den baggrund anmeldelsen af regelsættet i juni 1995, og kravene til metroens sikkerhed er derfor allerede ved udbudet indrettet efter de tyske sikkerhedsregler, som er efterprøvet gennem mange år.
Trafikministeriet har endvidere godkendt en procedure
Ifølge denne procedure foretager en uafhængig assessor, nemlig TÜV-Rheinland og det norske Veritas, den tekniske afprøvning af sikkerhedsforholdene og forbereder den godkendende myndigheds vurdering af sikkerhedsforholdene.
Ifølge proceduren er Jernbanetilsynet under Trafikministeriet den overordnede koordinerende myndighed for sikkerhedsforholdene i metroen, og Jernbanetilsynet har for nylig godkendt det overordnede sikkerhedskoncept for metroen og vil løbende skulle godkende alle sikkerhedsforhold på baggrund af en indstilling fra den uafhængige assessor.
Metroen vil ikke kunne tages i brug, uden at Jernbanetilsynets godkendelse foreligger.
Så er der spørgsmålet om valget af det firma, som skal levere togmateriellet.
Der har i medierne tidligere været rejst kritik af valget af den italienske jernbanevirksomhed Ansaldo Trasporti som leverandør af jernbaneteknikken, herunder det såkaldte ATC-styresystem.
Jeg skal først understrege, at bedømmelsen af de indkomne tilbud var en meget stor opgave, og at Ørestadsselskabet derfor havde kontraheret med en række store danske virksomheder og udenlandske eksperter om at forestå det.
Vurderingen og de nødvendige forhandlinger med tilbudsgiverne varede 8 måneder og resulterede i en klar og entydig indstilling fra rådgivergruppen om, at Ansaldos tilbud var det mest fordelagtige ud fra en samlet vurdering af økonomi, kvalitet og risiko - her forstået som risiko for fordyrelser eller forsinkelser.
Ansaldo vandt således kontrakten i EU-udbud i hård konkurrence med andre tilbudsgivere.
Med hensyn til økonomien og de økonomiske forhold er det tidligere vurderet, at metroens samlede anlægsomkostninger bliver ca. 6,3 mia. kr. og udgifterne til infrastrukturen i Ørestaden ca. 1,2 mia. i 1996-priser.
Under en række forudsætninger om arealsalg og arealpriser samt renteniveau m.v. vil selskabets gæld kunne være tilbagebetalt 15-20 år
efter metroens ibrugtagen
Der har ikke på nuværende tidspunkt vist sig forhold, der giver grundlag for en ændret vurdering af disse forventninger, idet projektets økonomi anses for at være relativt robust.
Der kan dog ikke gives nogen garanti for, at projektet økonomisk kan hvile i sig selv, idet det ikke er muligt at forudse, hvorledes f.eks. ejendomsmarkedet og renten vil udvikle sig i årene fremover.
De økonomiske forhold vil jeg i øvrigt redegøre nærmere for i min skriftlige besvarelse af spørgsmål 4, jeg netop har modtaget
fra Trafikudvalget.
Så til den aktuelle status for anlægsarbejderne: Anlægsarbejderne på metroen er i fuld gang.
Tunnelboringen blev påbegyndt i begyndelsen af marts, hvorfor det er vanskeligt på nuværende tidspunkt at vurdere borearbejdets hastighed, men umiddelbart forløber det godt.
Alt i alt må jeg - når jeg ser bort fra den nævnte mindre forsinkelse på 5 måneder for så vidt angår tunnelboringen - på det foreliggende grundlag konkludere, at metroprojektet er kommet pænt fra start.
Der er tilrettelagt en troværdig proces hen imod en fornuftig og troværdig afslutning af projektet
, så københavnerne kan få glæde af deres metro, når vi kan tage den i brug om nogle år.
Det er min opfattelse, at den information, der indtil nu har været givet til Folketinget om metroprojektet, ikke har været fuldt dækkende, og det kan måske være noget af baggrunden for, at man fra SF's side har fundet anledning til at rejse en forespørgsel af denne karakter.
Derfor har jeg taget skridt til at drøfte muligheden for, at man i Ørestadsselskabet lægger sin informationspolitik om, og jeg vil samtidig som trafikminister sørge for, at de informationer, som jeg finder, Folketinget bør have om projektets løbende udvikling, også vil blive givet, uanset om der er problemer eller ej.
Det er et stort projekt, der er tale om, og jeg er ikke et øjeblik i tvivl om, at Folketinget og ikke mindst Folketingets Trafikudvalg er interesseret i at følge med i projektets udvikling.
Jeg vil derfor sørge for, at det sker.
Forhandling